|  |  |  |
| --- | --- | --- |
| Izner (levo) i Mai (desno) |  | Izner (levo) i Mai (desno) |
| Izner (levo) i Mai (desno) |

**Teniski meč između Amerikanca Džona Iznera i Francuza Nikole Maija, odigran u prvom kolu Vimbldona 2010. godine** bio je najduži meč u istoriji profesionalnog tenisa – i po vremenu trajanja i po broju odigranih gemova. Nakon 11 časova i pet minuta igre tokom tri dana, susret je završen pobedom Iznera, rezultatom 6:4, 3:6, 6:7(7), 7:6(3), 70:68. Glavni sudija meča bio je Muhamed Lahijani.

Meč je počeo u 18:18 časova, u utorak, 22. juna 2010, a prekinut je zbog mraka pri rezultatu 2:2 u setovima. Potom je bio nastavljen sutradan u 14:05 i rekord po dužini trajanja meča je bio oboren u 17:45. Igra je ponovo bila prekinuta zbog mraka u 21:13, pri rezultatu 59:59 u petom setu. Meč je nastavljen u petak u 15:40, a završen je u 16:49 časova. Poslednji set je trajao 8 časova i 11 minuta.

Igrači su oborili i postavili i nekoliko drugih teniskih i vimbldonskih rekorda, uključujući i broj asova u jednom meču kojeg je držao Hrvat Ivo Karlović, sa 78 asova, a kojeg su obojica premašila – Izner je postigao 112 asova, a Mai 103.

Uvod
----

Francuz Mai je u glavni žreb turnira ušao kroz tri kruga kvalifikacija u kojima je pobedio Kanađanina Frenka Dančevića, Britanca Aleksu Bogdanovića (protiv kojeg je dobio odlučujući set rezultatom 24:22) i Austrijanca Štefana Kubeka, dok je Izner bio postavljen za 23. nosioca i počeo takmičenje u prvom kolu.

Rekordi
-------

Tokom meča oboreno je mnoštvo teniskih rekorda, uključujući najduže trajanje meča (11 sati i 5 minuta), najduži set (8 sati i 11 minuta), najviše gemova u jednom setu (138), najviše gemova u jednom meču (183), najviše asova jednog igrača u jednom meču (Izner – 112) i ukupan broj asova u jednom meču (215).

Epilog
------

Odmah po završetku meča, obojica igrača i sudija Muhamed Lahijani dobili su posebnu nagradu od organizatora turnira koje su im uručili Tim Henman i En Hejdon-Džouns.

Džon Izner, kao pobednik meča, igrao je u drugom kolu turnira protiv Tijema de Bakera i izgubio u tri seta, rezultatom 6:0, 6:3, 6:2. Taj meč je trajao svega 74 minuta.

Detalji meča
------------

### Rezultat

|  |  |  |  |  |  |
| --- | --- | --- | --- | --- | --- |
|  | **1**32 min. | **2**29 min. | **3**49 min. | **4**64 min. | **5**491 min. |
| Flag of Francuska **Nikola Mai (kv)** | 4 | **6** | **79** | 63 | 68 |
| Flag of Sjedinjene Američke Države **Džon Izner (23)** | **6** | 3 | 67 | **77** | **70** |

### Vreme igre

Vremena su po britanskom standardnom vremenu (GMT+1)

Utorak, 22. jun 2010.
* 18:18 – Početak meča
* 21:07 – Meč prekinut pri 2:2 u setovima, nakon 169 minuta igre

Sreda, 23. jun 2010.
* 14:05 – Meč nastavljen
* 17:45 – Oboren rekord u dužini trajanja meča
* 21:13 – Meč ponovo prekinut zbog mraka, pri 59:59 u petom setu, nakon 598 minuta igre

Četvrtak, 24. jun 2010.
* 15:40 – Meč nastavljen na terenu br. 18
* 16:48 – Džon Izner pobeđuje sa 70:68 u petom setu, nakon 11 sati i pet minuta

### Drugi detalji

| Mai | Podatak | Izner |
| --- | --- | --- |
| 502 | Poena | 478 |
| 244 | Vinera | 246 |
| 60 | Neiznuđenih grešaka | 62 |
| 103 | Asova | 112 |
| 2 | Meč-lopti | 5 |
| 91 | Osvojenih gemova | 92 |

Kvar semafora
-------------

Drugog dana igre, semafor koji pokazuje rezultat na terenu je pokazivao 47:47 i kasnije se isključio. Programeri su objasnili da je on bio programiran da pokazuje rezultat samo do tog broja i da će biti popravljen do sutradan. Semafor na zvaničnom mrežnom mestu je, kada je trebalo da pokazuje 50:50, pokazivao 0:0, a posetioci su bili zamoljeni da dodaju po 50 gemova na rezultat.